b'\n_START_ARTICLE_\nAlgirdas Gaigalas\n_START_SECTION_\nBiografija\n_START_PARAGRAPH_\nSeserys Aldona Gaigalait\xc4\x97 ir Nijol\xc4\x97 Gaigalait\xc4\x97, s\xc5\xabnus Gediminas Gaigalas._NEWLINE_1940\xe2\x80\x931944\xc2\xa0m. mok\xc4\x97si Rimk\xc5\xabn\xc5\xb3 prad\xc5\xbeios mokykloje, 1944\xe2\x80\x931949\xc2\xa0m. Linkuvos gimnazijoje, 1949\xe2\x80\x931950\xc2\xa0m. ir 1951\xe2\x80\x931952\xc2\xa0m. Vilniaus 1-ojoje berniuk\xc5\xb3 gimnazijoje, 1950\xe2\x80\x931951\xc2\xa0m. \xc5\xa0iauli\xc5\xb3 1-ojoje berniuk\xc5\xb3 gimnazijoje. 1952\xe2\x80\x931957\xc2\xa0m. studijavo Vilniaus universiteto Gamtos moksl\xc5\xb3 fakultete, \xc4\xafgijo in\xc5\xbeinieriaus geologo specialyb\xc4\x99. _NEWLINE_1957\xe2\x80\x931963\xc2\xa0m. dirbo LSSR MA Geologijos ir geografijos institute, 1963\xe2\x80\x931965\xc2\xa0m. SSRS geologijos ministerijos Geologijos institute, 1965\xe2\x80\x931971\xc2\xa0m. LSSR MA Geografijos skyriuje. 1967\xe2\x80\x931969\xc2\xa0m. ir nuo 1978\xc2\xa0m. Vilniaus universiteto d\xc4\x97stytojas. 1971\xe2\x80\x931979\xc2\xa0m. Lietuvos geologijos instituto Kvartero geologijos ir geomorfologijos sektoriaus, nuo 1976\xc2\xa0m. dar ir Regionin\xc4\x97s geologijos skyriaus vadovas. 1978\xc2\xa0m. geologijos ir mineralogijos moksl\xc5\xb3 daktaras. Nuo 1981\xc2\xa0m. profesorius, nuo 2006\xc2\xa0m. profesorius emeritas.\n_START_SECTION_\nMokslin\xc4\x97 veikla\n_START_PARAGRAPH_\nSuk\xc5\xabr\xc4\x97 glaciosedimentacini\xc5\xb3 tyrim\xc5\xb3 metodik\xc4\x85, i\xc5\xa1ry\xc5\xa1kino kvartero sistemos paleoglaciosedimentacijos ritmi\xc5\xa1k\xc4\x85 pob\xc5\xabd\xc4\xaf ir pagrindinius glaciociklus, nustat\xc4\x97 stambianuotrupin\xc4\x97s med\xc5\xbeiagos petrografin\xc4\x97s mineralin\xc4\x97s sud\xc4\x97ties d\xc4\x97sningumus ir litostratigrafinio suskirstymo bei koreliavimo kriterijus. Jo sukurtas petrografinis metodas \xc4\xafdiegtas skirstant Lietuvos pleistoceno moren\xc5\xb3 geologijos pj\xc5\xabvius. Detalizavo Lietuvos vir\xc5\xa1utinio pleistoceno geochronologij\xc4\x85 ir stratigrafij\xc4\x85. Vykd\xc4\x97 kvartero geochronologinius tyrimus._NEWLINE_Vienas Mos\xc4\x97d\xc5\xbeio akmen\xc5\xb3 muziejaus \xc4\xafk\xc5\xabrimo iniciatori\xc5\xb3, mokslinis vadovas ir geologijos ekspozicijos autorius. Lietuvos riedulyn\xc5\xb3 draustini\xc5\xb3 paskelbimo iniciatorius. Dalyvavo 1984\xc2\xa0m., 1989\xc2\xa0m., 1996\xc2\xa0m., 2000\xc2\xa0m. pasaulio geolog\xc5\xb3 ir 1982\xc2\xa0m., 1987\xc2\xa0m., 1995\xc2\xa0m., 1999\xc2\xa0m. Tarptautin\xc4\x97s s\xc4\x85jungos kvarterui tirti (INQUA) kongresuose. Nuo 1995\xc2\xa0m. Lietuvos gamtos draugijos prezidentas. Nuo 1998\xc2\xa0m. Rusijos gamtos moksl\xc5\xb3 akademijos u\xc5\xbesienio narys-akademikas, 1998\xc2\xa0m. Tarptautinio biografij\xc5\xb3 centro (Kembrid\xc5\xbeas, Did\xc5\xbeioji Britanija) direktoriaus pavaduotojas ir garb\xc4\x97s narys, 1998\xc2\xa0m. Lenkijos geologijos draugijos garb\xc4\x97s narys, 1999\xc2\xa0m. INQUA garb\xc4\x97s narys. Nuo 2004\xc2\xa0m. Lietuvos geolog\xc5\xb3 s\xc4\x85jungos garb\xc4\x97s narys, nuo 2008\xc2\xa0m. Lenkijos geomorfolog\xc5\xb3 draugijos garb\xc4\x97s narys. _NEWLINE_625 spaudoje paskelbt\xc5\xb3 mokslini\xc5\xb3 darb\xc5\xb3, daugiau nei 230 populiari\xc5\xb3 straipsni\xc5\xb3, 27 knyg\xc5\xb3 autorius. Bendradarbiavo \xc5\xbeurnale \xe2\x80\x9eMokslas ir gyvenimas\xe2\x80\x9c. 2006\xc2\xa0m. pareng\xc4\x97 ir redagavo \xe2\x80\x9eLietuvos vals\xc4\x8di\xc5\xb3\xe2\x80\x9c serijos mokslo darb\xc5\xb3 rinkin\xc4\xaf \xe2\x80\x9eGamta\xe2\x80\x9c.'